Euroopa aatomienergiaühenduse tarneagentuuri eeskiri,

millega määratakse maakide, lähtematerjalide ja lõhustuvate erimaterjalide nõudmise ja pakkumise tasakaalustamise viis

EUROOPA AATOMIENERGIAÜHENDUSE TARNEAGENTUUR,

võttes arvesse asutamislepingu sätteid, eriti selle artikli 60 kuuendat lõiku,

olles konsulteerinud agentuuri nõuandekomiteega,

võttes arvesse Euratomi komisjoni 5. mai 1960. aasta otsust, millega kinnitatakse tarneagentuuri ülesannete alguskuupäev ja kinnitatakse see eeskiri, eriti selle otsuse artikleid 3 ja 4, mis käsitlevad selle eeskirja jõustumist,

ning arvestades, et:

oma ülesannete täitmiseks asutamislepingu artiklis 52 sätestatud põhimõtete kohaselt peab agentuuril iga toote kohta olema tarbijate hinnangulisi nõudmisi ning tootjate hinnangulisi kättesaadavaid varusid käsitlevate deklaratsioonide alusel täielik ülevaade turu olukorrast;

nõudmise ja pakkumise vahekorda tasakaalustavad meetmed tuleb tingimata määratleda viisil, mis võimaldab lahendada mitmesuguseid tarneolukordi;

selle korra kehtestamine nõuab nende järkjärgulist rakendamist hõlbustavaid üleminekumeetmeid,

ON VASTU VÕTNUD KÄESOLEVAD SÄTTED:

Artikkel 1

Kui agentuur seda taotleb, teatavad tarbijad artiklis 3 ettenähtud teatava ajavahemiku kohta oma hinnangulise maakide, lähtematerjalide ja lõhustuvate erimaterjalide vajaduse, samuti juba sõlmitud lepingute alusel oma tarneprogrammid.

Deklaratsioonis märgitakse:

1) toote nimetus;

2) laad ja keemiline või füüsiline koostis ning muud asjakohased näitajad;

3) kogused (meetermõõdustiku ühikutes);

4) päritolukoht;

5) kavandatud kasutus;

6) tarnekuupäevad;

7) hinnatingimused, mis ei ole siduvad.

Artikkel 2

Kui agentuur seda taotleb, teatavad tootjad artiklis 3 ettenähtud teatava ajavahemiku kohta ajavahemiku alguses nende valduses olevad varud, oma hinnangulise toodangu, samuti juba sõlmitud lepingute alusel oma tarneprogrammid.

Deklaratsioonis märgitakse:

1) toote nimetus;

2) laad ja keemiline või füüsiline koostis ning muud asjakohased näitajad;

3) kogused (meetermõõdustiku ühikutes);

4) lähtekoht;

5) tarnekuupäevad;

6) hinnatingimused, mis ei ole siduvad.

Artikkel 3

Agentuur kinnitab pärast nõuandekomiteelt arvamuse saamist ja avaldab Euroopa Ühenduste Teatajas tähtaja, mille jooksul, ja ajavahemiku, mille kohta tarbijad ja tootjad peavad agentuurile esitama artiklites 1 ja 2 nimetatud deklaratsioonid.

Artikkel 4

Kui agentuuri valduses on kõik käesoleva määruse artiklite 1 ja 2 kohaselt esitatud deklaratsioonid, edastab ta ringkirjaga ühenduse tarbijatele ja tootjatele teabe üldandmete ja turusuundumuste, vajaduse korral ka tarnevõimaluste ja kolmandates riikides olevate turustusvõimaluste kohta.

Artikkel 5

Kui komisjon leiab seoses teatava tootega ja eriti juhul, kui algataja on agentuur, pärast nõuandekomitee ärakuulamist, et olukord turul näitab, et pakkumine ületab selgelt nõudmise, võib ta asjakohase direktiiviga kutsuda agentuuri kohaldama järgmist lihtsustatud korda:

a) käesoleva määruse artiklite 1 ja 2 kohaselt esitatud deklaratsioonide kaudu saadud teabe alusel sätestab agentuur pärast nõuandekomitee arvamuse saamist üldtingimused, millele seda toodet käsitlevad tarnelepingud peavad vastama;

b) need üldtingimused tehakse teatavaks asjaomastele osapooltele, kes on seejärel volitatud pidama otseläbirääkimisi ja sõlmima lepingud;

c) lepingud edastatakse agentuurile ja need loetakse agentuuri poolt sõlmituks, kui agentuur ei ole kaheksa päeva jooksul alates lepingute kättesaamisest esitanud asjaomastele osapooltele ühtki vastuväidet.

Käesolevas artiklis ettenähtud korda ei kohaldata lõhustuvaid erimaterjale käsitlevatele tarnelepingutele.

Artikkel 6

Välja arvatud juhul, kui kohaldatakse artiklis 5 sätestatud erandit, tasakaalustatakse nõudmine ja pakkumine järgmise korra kohaselt.

Tarbijad teatavad agentuurile tema määratud kuupäevaks ja ajavahemike kohta oma vajadused maakide, lähtematerjalide ja lõhustuvate erimaterjalide tarnimiseks.

Kohe, kui need vajadused on teada, kinnitab agentuur pakkumiskutse, kus on esitatud kõik asjakohased andmed, kuupäeva, milleks, ja ajavahemikud, mille kohta ühenduse tootjad on kutsutud oma pakkumisi esitama.

Eeldatakse, et oma pakkumiste esitamisega on ühenduse tootjad täitnud neile asutamislepingu artikli 57 lõike 2 teisest lõigust tuleneva kohustuse. Kohe, kui need pakkumised on kätte saadud, otsustab agentuur, kas ta kasutab oma optsiooniõigust, ja juhul, kui ta seda kasutab, optsiooniga hõlmatavad kogused.

Agentuur teatab tarbijatele pakkumistest ja saadud taotlustest ning teatab asjaomastele osapooltele nende taotluste täitmise tingimused ja lepingute sõlmimise korra.

Artikkel 7

Tarbijad võivad agentuurile taotlusi või tellimusi esitada käesoleva määruse artiklites 5 ja 6 sätestatud korrast sõltumatult. Sellised tellimused täidetakse parimate tarneturu tingimuste kohaselt.

Artikkel 8

Käesolev määrus jõustub tervikuna 1. juunil 1960 lõhustuvate erimaterjalide tarnelepingute suhtes.

Maakide ja lähtematerjalide tarnelepingute puhul lükatakse artiklite 5 ja 6 rakendamine sellest kuupäevast kuue kuu võrra edasi ja need jõustuvad 1. detsembril 1960. Sellel ajavahemikul sõltuvad käesoleva määruse sätetega reguleeritud lepingud endiselt komisjoni eelnevast heakskiidust asutamislepingu artikli 222 kohaselt.

Brüssel, 5. mai 1960

Euratomi Tarneagentuuri nimel

peadirektor

E. Spaak

--------------------------------------------------